Amser gwneud i ddatganoli gyfrif - Plaid Cymru
Amser gwneud i ddatganoli gyfrif
Postiwyd ar April 04 2016, 1:33 yh
Mae arweinydd Plaid Cymru Leanne Wood wedi dweud fod gan Lywodraeth Cymru gyfle i wneud i ddatganoli gyfrif wrth i Gymru wynebu'r argyfwng diwydiannol mwyf ers sefydlu'r Cynulliad. Dywedodd Leanne Wood fod ei phlaid wedi rhoi dewisiadau gerbron i gefnogi'r diwydiant a helpu i sicrhau dyfodol parhaol i'r diwydiant dur yng Nghymru.
Mae Plaid Cymru wedi galw ar i Lywodraeth Cymru gefnogi trwy fuddsoddi yn y gwaith a threthi busnes, i Lywodraeth Cymru dynnu ar gyllid Ewropeaidd i gefnogi'r gwaith, ac i bob dewis gael ei ystyried – gan gynnwys y posibilrwydd o ddod yn rhan o gyd fenter gyda'r cwmni.
Dywedodd Leanne Wood fod Cymru yn wynebu'r argyfwng diwydiannol gwaethaf ers y 1980au, ond yn wahanol i'r tro diwethaf, mae gan Gymru yn awr ei llywodraeth ei hun. Dywedodd:
"Mae Plaid Cymru wedi ymrwymo i weithio am ganlyniad lle'r erys dur yn ddiwydiant craidd yn y wlad hon, ac yr wyf eisiau i bobl Cymru a phawb sy'n rhan o'r diwydiant dur wybod y bydd Plaid Cymru yn gwneud popeth yn ei gallu i beri i hynny ddigwydd.
"Mae cwestiynau difrifol i Lywodraeth Cymru eu hateb. Y tro diwethaf i ni wynebu argyfwng diwydiannol fel hyn, nid oedd datganoli. Rhoddodd Llywodraeth Dorïaidd yn San Steffan rwydd hynt i ddad-ddiwydiannu cymaint o'n cymunedau bryd hynny, heb gynllun i ddarparu gwaith yn lle'r swyddi a gollwyd.
"Ac yn awr, maent yn paratoi am yr ail gam.
"Y tro hwn, mae gan Lywodraeth Cymru gyfle i wneud i ddatganoli gyfrif. Addawodd Llafur, petaent yn cael eu hethol, y buasent yn sefyll cornel Cymru yn erbyn y Torïaid yn San Steffan. Mae'n bwysicach nac erioed i ni gael Llywodraeth Cymru sy'n brwydro dros fuddiannau Cymru. Pam nad yw hynny'n digwydd?
"Hyd yma, ni wnaeth Llywodraeth Cymru fawr ddim i sicrhau dyfodol cynhyrchu dur yma, ac y maent wedi methu sefyll yn erbyn Llywodraeth y DG wrth iddi deyrnasu dros ddad-ddiwydiannu ein cymunedau.
"Bu Plaid Cymru yn adeiladol a rhagweithiol yn y broses hon o'r cychwyn cyntaf. Byddwn yn gweithio i sicrhau dyfodol i'r diwydiant dur. Mae Llywodraeth Cymru a Llywodraeth y DG wedi eistedd yn ôl yn rhy hir; mae'n bryd iddynt sefyll ar eu traed, i brofi gwerth datganoli, ac i uno gyda Phlaid Cymru a gweithredu i achub ein diwydiant dur."